
KLAIPĖDOS TERITORINĖ MUITINĖ

2026-05-05    Nr.  3DE-10
Klaipėda
MUITINĖS KONSULTACINIO KOMITETO KLAIPĖDOS TERITORINĖS MUITINĖS PAKOMITEČIO POSĖDŽIO 
PROTOKOLAS
Posėdis įvyko 2026 m. balandžio 15 d. 10.00 val. 
Posėdžio pirmininkė – Klaipėdos teritorinės muitinės direktoriaus pavedimu – Rita Kunickienė, patarėja. 

Posėdžio sekretorė – Neringa Bladykienė, Klaipėdos teritorinės muitinės vyriausioji specialistė.

Dalyvavo. Dalyvių sąrašas pridedamas (1 priedas).

DARBOTVARKĖ:

1. Europos sąjungos anglies dioksido kiekio koregavimo mechanizmo (CBAM) įgyvendinimas (pranešėja Skaistė Garlaitė – Aplinkos ministerijos Klimato politikos grupės vyriausioji specialistė).
2. Prekių muitinės vertės naujienos verslui (pranešėja Virginija Guobytė – Muitinės departamento Muitinio įvertinimo skyriaus vedėja).
3. Naujų narių priėmimas. 

4. Kiti klausimai. 
1.SVARSTYTA. Pasienio anglies dioksido korekcinis mechanizmas. (Pristatymo medžiaga pridedama, 2 priedas).
Informaciją nagrinėjamu klausimu pateikė Aplinkos ministerijos Klimato politikos grupės vyriausioji specialistė Skaistė Garlaitė. Pranešėja paaiškino, kad Pasienio anglies dioksido korekcinis mechanizmas (toliau trumpinama PADKM/CBAM) – tai yra Europos Sąjungos (ES) reguliacinė mokestinė sistema, apmokestinanti importuojamus produktus iš trečiųjų šalių. Šis mechanizmas labai stipriai susijęs su Europos sąjungos apyvartinių taršos leidimų prekybos sistema, kuri veikia jau daugiau nei 20 metų, per šį mechanizmą yra apmokestinami ES gaminami produktai emisijų pagrindu. Tikslas – skatinti švaresnę gamybą, technologijų kaitą, mažinti išmetamas emisijas, tačiau toks reguliavimas iškraipo konkurenciją su trečiųjų šalių importuojamais analogiškais produktais, kurie gaminami gerokai taršiau ir nėra apmokestinami. Dažniausiai trečiosiose šalyse tokių reguliavimų nėra arba jie gerokai paprastesni, ne tokie griežti kaip Europos sąjungoje. Apyvartinių taršos leidimų prekybos sistema išdidina produktų savikainą ir mūsų gamintojams tampa sudėtingiau konkuruoti rinkoje su pigesniais trečiųjų šalių analogiškais produktais. CBAM kaip veidrodinė sistema turėtų šią situaciją taisyti. Svarbu užtikrinti, kad importuojamų prekių gamyboje būtų įvertinta išmetamo anglies dioksido kaina, taip sukuriant vienodas konkurencines sąlygas ES gamintojams ir mažinant anglies nutekėjimo riziką. Tai yra, jei neatitinka emisijų, nustatytų standartų, turi susimokėti CBAM prieš patenkant į Europos sąjungos rinką. Pranešėja paaiškino, kokiems 6 sektoriams ir kaip taikomas Pasienio anglies dioksido korekcinis mechanizmas, kokioms prekėms taikomos išimtys. Apžvelgtas CBAM reglamento pereinamasis laikotarpis ir nuo šių metų sausio 1 d. įsigalioję reikalavimai: įgaliotojo deklaranto statuso įgijimas (importas leidžiamas tik su įgaliotojo deklaranto statusu), metinės emisijų deklaracijos (kasmet iki rugsėjo 30 d. ir pirmą kartą 2027 metais už 2026 metus kiekvienas įgaliotasis PADKM deklarantas, pateikia PADKM deklaraciją už praėjusius kalendorinius metus). Kalbėta apie emisijų patikrą, reikalingus pateikti dokumentus, sertifikatų sistemą, sertifikato kainą. PADKM sertifikatus įgaliotieji deklarantai pirks per centrinę Europos komisijos platformą. Platforma EK planuoja pradėti testuoti 2026 m. II pusmetį. Kalbėta apie sertifikatų kiekio apskaičiavimą, kainą, nemokamų apyvartinių taršos leidimų politiką. Apžvelgta laiko juosta, kaip 2026 m. atrodo atskaitomybė už CBAM, sertifikatų kainos. Pristatyti PADKM teisės aktai, teisinis reguliavimas, komisijos siūlymai dėl mechanizmo plėtimo, Europos komisijos komunikacijos kampanija 2026 m., pagrindiniai informacijos šaltiniai. Funkcijos Lietuvoje įgyvendinant PADKM (Aplinkos apsaugos agentūra, LR muitinė, Nacionalinis akreditacijos biuras, Europos komisija). Pranešėja posėdžio dalyvius pakvietė registruotis dalyvauti balandžio 23 d. organizuojamame praktiniame seminare. 
Vyko diskusija, kaip bus vykdomas tikrinimas, verslo atstovams buvo atsakyta į klausimus. 
2. SVARSTYTA. Prekių muitinės vertės naujienos verslui (Pristatymo medžiaga pridedama, 3 priedas). 
Temą pristatė Virginija Guobytė – Muitinės departamento Muitinio įvertinimo skyriaus vedėja. Pranešėja apžvelgė teisės aktus muitinės vertės srityje, buvo akcentuoti svarbūs dokumentai (Europos teisingumo teismo sprendimai bylose, susijusiose su muitiniu įvertinimu, EK muitinio įvertinimo sąvadas, PMO Muitinio įvertinimo techninio komiteto priimti dokumentai). Pranešėja kalbėjo apie Sandorio vertės metodą, nemokamai tiekiamas prekes, pateikė rekomendacijas dėl prekių, kurios pardavėjo dokumentuose įkainojamos artima 0 verte, muitinės vertės deklaravimo, rekomendavo pasižiūrėti kainas vidaus rinkoje, naudotis prekybos statistikos duomenų baze Eurostato ar kreiptis į ekspertus. Pranešėja pristatė naujausius dokumentus: mokesčių už taršos leidimus išduodamus apyvartinių taršos leidimų sistemos priemonėmis (ALTPS) traktavimą, prekių muitinės vertės tikrinimų dėl apgaulių muitinės vertės srityje ir prekių muitinės vertės nustatymo taikant antrinius įvertinimo metodus gaires. Virginija Guobytė apžvelgė aktualiausius Europos teisingumo teismo sprendimus, kurie liečia ne tik muitinę, bet ir verslą. Kalbėta apie muitinės vykdomą tikrinimo politiką dėl prekių muitinės vertės. Siekiant išvengti nesusipratimų, pranešėja rekomendavo verslo atstovams atsargiai žiūrėti pigias prekes, kaupti informaciją, susijusią su konkrečia preke, ypač žemos kokybės, neženklintų birių prekių atveju kruopščiai dokumentuoti visas reikšmingas aplinkybes (pirkimo sąlygos, prekių kokybė, palyginami sandoriai, mokėjimo įrodymai, kainų susitarimai). 
Vyko diskusija, pranešėja atsakė verslo atstovams į iškilusius klausimus, dėl klausimų, reikalaujančių detalesnės analizės, pranešėja pasiūlė kreiptis į ją tiesiogiai, pateikiant atitinkamą medžiagą. 
Verslo atstovai išreiškė poreikį atnaujinti žinias apie prekių tarifinį klasifikavimą ir jų  mėginių ėmimą. Muitinės departamento Muitinio įvertinimo skyriaus vedėja Virginija Guobytė pasiūlė šias temas pristatyti artimiausio pakomitečio metu. Pakomitečio nariai balsavo.
3. SVARSTYTA. Gautas AB “LTG Cargo” prašymas priimti bendrovę į Muitinės konsultacinio komiteto bei teritorinių muitinių pakomitečių narius. Pakomitečio nariai balsavo. 
NUTARTA:

1. AB „LTG Cargo“ įtraukti į Muitinės konsultacinio komiteto Klaipėdos teritorinės muitinės pakomitečio veiklą. 
2. Kito pakomitečio posėdžio metu, kuris planuojamas 2026 m. birželio 10 d., verslo atstovams pristatyti šias temas: prekių tarifinį klasifikavimą ir prekių mėginių ėmimo aktualijas.
3. Pakomitečio posėdžio dalyviams, jų nurodytais elektroninio pašto adresais, pateikti posėdyje nagrinėtų temų pristatymo medžiagą.
Posėdžio pirmininkė                                                                                          Rita Kunickienė 
Posėdžio sekretorė                                                                                             Neringa Bladykienė
